เน้นย้ำ ให้ทุกจังหวัดเร่งฉีดวัคซีนให้กับประชาชนกลุ่มเสี่ยง โดยเฉพาะหญิงตั้งครรภ์ตั้งแต่ 12 สัปดาห์ขึ้นไป
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า เป้าหมายของ ศบค. ที่กำหนดให้หญิงตั้งครรภ์อายุเกิน 12 สัปดาห์สามารถเข้ารับวัคซีนได้ 500,000 ราย รับวัคซีน 1 เข็มไปแล้ว 27,519 ราย, ฉีดเข็มที่ 2 ไปแล้ว 2,078 ราย โดยราชวิทยาลัยสูตินรีแพทย์แห่งประเทศไทย แสดงความเป็นห่วงการติดเชื้อและเสียชีวิตของหญิงมีครรภ์ ซึ่งจากการศึกษาของกรมควบคุมโรคพบว่า หญิงตั้งครรภ์อายุครรภ์มีความหลากหลาย ตั้งแต่ 12 สัปดาห์ เป็นต้นไป สูงสุด 42 สัปดาห์ พบว่า ผู้ติดเชื้อส่วนใหญ่อายุครรภ์ระหว่าง 14 - 28 สัปดาห์ มากถึงร้อยละ 27 และมีอัตราการเสียชีวิตถึงร้อยละ 41, อายุครรภ์ 29 - 42 สัปดาห์ คิดเป็น ร้อยละ 30 มีอัตราการเสียชีวิตร้อยละ 55 ถือได้ว่า ผู้ติดเชื้อที่เป็นหญิงตั้งครรภ์ มีอัตราเสียชีวิตมากกว่าคนทั่วไป 2.5 เท่า อาจเป็นเพราะสรีระของหญิงตั้งครรภ์ที่มดลูกขยายขึ้น ทำให้การหายใจยากลำบาก เมื่อมีการติดเชื้อทำให้เกิดความเสี่ยงที่จะเสียชีวิตได้ ดังนั้นราชวิทยาลัยสูตินรีแพทย์แห่งประเทศไทย จึงมีจดหมายถึงทุกหน่วยงานฝากประชาชนทุกจังหวัด ให้หญิงตั้งครรภ์ 12 สัปดาห์ขึ้นไป สามารถฉีดวัคซีนทุกชนิดได้อย่างปลอดภัยและจะสามารถเสริมภูมิคุ้มกันให้ลูกในครรภ์ได้ด้วยสำหรับจำนวนผู้ติดเชื้อรายวันในกรุงเทพฯและปริมณฑล โดยผู้ติดเชื้อสูงสุดยังคงเป็นกรุงเทพฯ 4,139 ราย ส่วนต่างจังหวัดผู้ติดเชื้อสูงสุดยังคงเป็นภาคตะวันออกเฉียงเหนือ ส่วนใหญ่เดินทางกลับจากพื้นที่สีแดงเข้ม เพื่อกลับไปรักษาตัว จึงขอฝากไปยังแต่ละจังหวัดให้มีการคัดกรองคนเดินทาง เพราะการเดินทางข้ามพื้นที่ไม่ได้เป็นข้อห้าม แต่ต้องแสดงหลักฐานว่าเดินทางไปในพื้นที่เสี่ยง และให้แยกกักตัวที่บ้าน เพื่อไม่ให้มีการแพร่กระจายของเชื้อภายในพื้นที่เสี่ยงการประชุม ศบค. ชุดเล็ก วันพรุ่งนี้ จะมีการทบทวนการกำหนดมาตรการผ่อนคลายมาตรการต่างๆ ซึ่งจะใช้ข้อมูลเหล่านี้ในการพิจารณา ก่อนที่จะเสนอที่ประชุม ศบค. ชุดใหญ่ ในวันศุกร์ที่ 27 สิงหาคมนี้ ทั้งนี้ขอขอบคุณ กระทรวงกลาโหมและสำนักงานตำรวจแห่งชาติ ที่ส่งเจ้าหน้าที่ทหารและตำรวจมาช่วยเหลือประชาชน ไม่ว่าจะเป็นการจัดตั้งโรงพยาบาลสนาม การช่วยประกอบเตียงสนาม การเดินเท้าเยี่ยมชุมชน ฉีดยาให้กับผู้ป่วยติดเตียงร่วมกับชุดเฉพาะกิจ CCRTพญ.อภิสมัย กล่าวว่า ศบค. กำหนดให้ปี 2564 มีการฉีดวัคซีนครบ 100 ล้านโดส ในอัตราส่วนประชากร 50 ล้านคน เฉลี่ยวันละ 5 แสนโดส 15 ล้านโดสต่อเดือน ซึ่งยังถือว่าเป็นไปตามแผน แต่การจัดหาวัคซีนก็เป็นส่วนสำคัญ เดือนสิงหาคม ยอดการจัดหาวัคซีน 13.8 ล้านโดส เป็นซิโนแวค 6.5 ล้านโดส, แอสตร้าเซนเนก้า 5.8 ล้านโดส, ไฟเซอร์ จากยอดบริจาค 1.5 ล้านโดส, ซิโนฟาร์ม 1 ล้านโดส เดือนกันยายน จะมีวัคซีนบางส่วนมาถึงแล้ว และบางส่วนกำลังทยอยมา รวม 15 ล้านโดส เป็นซิโนแวค 6 ล้านโดส, แอสตร้าเซนเนก้า 7 ล้านโดส, fighter 2 ล้านโดส เดือนตุลาคมและพฤศจิกายน จะจัดสรรวัคซีนอยู่ที่ 17 ล้านโดส ทั้งนี้เมื่อวัคซีนมีความพร้อม กระทรวงสาธารณสุข ก็มีความพร้อมอย่างเต็มที่ในการฉีดวัคซีนให้กับประชาชน